정조 12년 · 목
敎曰朴尙春疏中所陳北路弊瘼八條皆有意見昨旣召見條問其對亦頗詳悉次對之特命進定蓋爲是耳卿等逐條稟處領議政金致仁曰取見疏本則其一痛禁奢麗使之歸本事也北關之俗最稱質儉利竇一開侈靡成習目下救荒之道日後裕食之要無出於丕變此俗然此非可以朝令而夕除者必也使大小民庶咸知奢爲可恥儉爲可貴然後始可不令自行以此意嚴飭道臣御史悉心曉諭俾各激感其中頑不率敎者摘發嚴繩之意爲先分付宜矣左議政李性源曰此非捽乍間矯捄者御史方作慰諭之行依領相所奏分付好矣右議政蔡濟恭曰使民俗知奢之爲可羞儉之爲可貴者惟在乎道臣守令導率之如何以此嚴飭恐不可已矣敎以曾經北伯人亦陳所見左參贊韓光會曰北俗稍稔則穀賤如土少歉則穀貴如金此專由於平時常多糜財之弊不思儲穀之道惟在守宰之禁其太甚預講備荒之策而北路之田政不均臣於按道時以改量事狀請蒙允適値朝家有事未免中撤待年豐下詢擧行似宜矣延豐君李▣曰朴尙春疏本中數三件事可合採用北路民俗尙質小文挽近以來漸多虛僞其財產之虛耗專由服食之踰濫不可不痛禁御史今已下往與道臣商確從便禁斷似好矣所謂山田及挾起徵稅之事北路年分自前比總故以此爲藉若是量內則容有可據而至於量外則新墾之後許以三年耕食自是朝家法例而近來外邑纔聞起墾便令納稅有違法意此則嚴加申飭勿令限內徵稅亦爲實惠之一端至於鹽稅之土稅路稅無或爲怪而柴稅一款極爲瑣屑營邑所捧一切革罷則於官雖少損而在民有大益矣敎曰北俗素稱醇厚意謂尙有古雅觀北疏辭豈勝寒心大抵反儉爲侈捨質趨華未見有皮服咬萊之俗者莫非敎化不行字牧失宜故耳朝家旣聞之不可無別般董勵之擧先令道伯邑宰以文以言誠心勸飭使遐土人士知如此爲是不如此爲恥漸磨渂漬日計月計之雖不足退以歲計優覺有反本之效則豈不誠休哉美哉今若急於矯俗設爲禁網句束維縶如京法司禁亂之爲而徒資一場惹鬧而正效姑無論弊益滋大此尤大不可幷以此意申飭致仁曰其一酌減量外田濫稅以資貧民事也大抵火田陳起無常而官以比總責徵吏以加括自利不問其處遙執其卜所謂鋤農治溝塍隙地僥倖於升斗之收而從而勒稅之豐猶可矜歉當何出嚴飭道臣御史山田之稅一從時起執卜雖是把束之微如有白徵者一一推給小則懲治吏鄕大則狀聞論罪鋤農挾起之稅則一切革罷宜矣性源曰火稅遙執之弊本道以峽多之故視他道尤甚不可不痛禁至若鋤農本非可徵稅者而如是勒徵極爲可矜永爲革罷斷不可已也濟恭曰火田之必欲高總自是貪官之事道臣若能詳察嚴其殿最則庶可畏憚至若鋤農挾起本非可稅之地此等謬規使之永革恐不可已矣敎曰元稅之囫圇爲生民切苦之瘼猶以爲悶且憐之況於量外之稅乎不聞則已旣聞之後若不別加嚴飭痛戢民何以裕產而足食乎自今令下之後守令犯者道臣隨卽狀聞施以非理斂民之律匿不以聞矇未覺察而現發於來頭暗行御史之行幷與道伯論罪斷不容貸此弊豈獨北道爲然諸道山郡必當無邑不然在朝家一視之方寧忽反隅之擧乎自廟堂北道及諸道一幷嚴飭仍以此條批旨添載於暗行齎去事目以爲永久察飭之地至於鋤農挾起之稅尤合亟革一體行會致仁曰其一永革法外還耗事也私分之禁本自至嚴而從中濫捧取其餘剩尤極可駭未知此弊始自何時爲先令道臣嚴加査實另講矯捄之策論理狀聞後稟處性源曰本道剩穀之弊其來已久而民之受困去而益甚必有一番懲創之擧然後可責來效爲先令道臣詳査狀聞好矣濟恭曰本道所謂剩穀名色大係不法固當永革而聞北邑事勢亦有掣肘者云不可遙度令道臣詳細狀聞後稟處似好矣從之敎曰至於剩穀名色旣登於疏章又發於筵席聞而任置何異於敎使爲之乎自守令身犯吏鄕何言唉彼受困者惟小民喫苦者惟小民不革此弊其可曰朝廷有懷保之政乎然其謬習便成恒式所用未必盡是私用云爾則別劃充代俾得旋容亦或爲一道第令廟堂嚴飭道臣一從斂民名色詳細條聞仍以救弊之策附陳意見事分付守令斂民不但如此殘鎭薄堡之邊將侵虐土卒尤可推知合設之意其來已久雖非猝乍間決定者而苟能悉心商度必當有採施之端且況數包廩況決難養廉朝家每以爲不合幷則宜加給云耳長津府使自元戎出補豈令徒然便處待寒事稍解須卽遍察形便事情具意見狀聞後稟處每於本道邊倅事欲一詢問定式而未果在前則銓官猶多恢公之人故間有爲官擇人之效近來反是了了武幷有勢閥者之差送北邊者卿等果見之乎吏才雖不關於勢閥而其愼前程顧身名必勝於迫年限至單寒之類此後本道邊地守令武臣窠別樣擇差必令準瓜而屢考居最間無貶題則直陞防禦著而爲式似好而自某某岐出送方可謂擇差乎連上準瓜陞擬一款亦果何如乎卿等問于銓官武將仍具意見論理指一草記稟處致仁曰其一申明屠禁事也年前行會何等申嚴而況本道則開市之需牛畜爲多地又磽确倍用牛力屠禁之蕩然誠亦寒心令道伯申禁持久勿弛宜矣性源曰法禁本嚴只在營邑按而行之矣濟恭曰嚴飭道伯各別嚴斷俾無更犯之弊斷不可已也從之致仁曰其一免鐵稅足器用事也匠役店稅雖曰通行之邑規層高過重專由取足於官用令道臣親執詳査可存者存之可減者減之可草者草之一一釐正後形止狀聞宜矣性源濟恭曰匠店之說固不可一切廢之而其中過重處痛加省減在所不已矣從之致仁曰其一官役必於農隙無使失時廢業事也以朝家如傷之德雖於畿輔古來應行之役亦必會減其役米則今此耕耘失時云云誠有是也該守令不可但以不法論亦令道臣嚴飭各邑除非國役之登聞朝廷者則毋敢擅役設有公廨修理等不得不使民之處亦必報巡營嚴束吏輩毋使有憑藉作奸之弊宜矣性源曰各邑或有役民處守令若能嚴束吏輩則豈有寅緣濫用之弊此專在守令而摘發論勘之責亦惟在於道臣矣濟恭曰凡有動作必論報道臣得許題然後始爲使民而亦無敢拖至多日之意定式分付宜矣從之敎曰雖報營受題不得不應有之役歲不過三日過三日以上役事報廟堂然後許施如是定式之後犯者以擅發民丁律論事嚴飭分付致仁曰其一薄定鹽稅俾令隨處煮海事也均廳鹽稅外土稅路稅柴稅等稅多是他邑所無名色而其中柴稅尤爲無義爲先革罷其他兩稅本邑事情未及詳知令道臣商量存罷當否論理狀聞後稟處宜矣性源曰臣意無異同矣濟恭曰土稅路稅名色或不無所據而至於柴稅決不可仍置矣泛之致仁曰其一游徒之作拏村閭者另加禁止刷還本土事也礦店之弊朝家業已洞燭年前飭敎遍下諸道則疏中云云似是舊礦舊店之謂而荒年之政莫先於嚴戢暴子弟竝與避租避役無賴之類各其地方官嚴飭各其社里如有作拏於村閭者捉納官府施以行盜之律亦自官府詗察或刷還本土或別般奠接各有歸屬宜矣性源曰御史方在道內亦令一體禁戢好矣濟恭曰無賴成群與盜何異各別嚴禁之意申飭道臣與御史宜矣從之敎曰開礦設店之必欲嚴防卽予爲民苦心議者或曰地利不必藏塞云而此非達論求銅則有倭銅求銀則有燕銀何必地無遺利然後方可謂富吾國乎近年以來有司之臣撕得朝家本意礦店一事雖不敢發於筵席若聞某處產銅某處出銀則稱以看審輒遣差人外方營邑亦皆如是之故至有此朴尙春之疏論且以疏語觀之非已設之謂卽將設處爲弊之乃爾其言是矣是矣自今嚴立科條無朝令之經稟頒示而京而有司外而營邑甘聽年利之說假稱看色發送差使者有司之臣及該道臣直施制書有違律五等奪告身功議勿爲分揀不禁或自犯之守令拿致營門從重決杖禁錮三年各該差人嚴刑一次定配計士營禆同律無賴輩之無論因官令無官令逗遛於此等處者令各該討捕營直施治盜之刑首唱人充軍事定式施行禁府戶刑曹及巡營討捕營以此揭板稍俟頒令之限別遣摘奸於可送處此意自廟堂拔例嚴飭於本道及諸道俾有實效敎曰木綿發賣事卿等果消詳而入來乎致仁曰臣等已與之商量而必須先定同數多寡與出給便否而後可以擧行臣則以爲此誠軫念都民之特恩大惠目今各衙門儲蓄雖曰蕩然決不可若干塞責而止雖少不可減於五百同之內出給之道抄戶給廛二條之外似無他策而以實惠下究之方則抄戶似勝矣詢于左右相性源曰諸路各樣軍布身布之特許純錢代納者已是莫大之惠澤而至於都下民人亦煩曲軫至有儲留木散賣之命此誠曠絕之惠也若依抄戶發賣之例令京兆五部精抄無依呵凍之類一一散賣則實合於京外一視之道矣濟恭曰以衛卒衣薄之故念及於都下貧窮之類無衣呼寒之苦有此特恩挾纊之澤孰不感戴乎各衙門儲蓄雖曰無多不可塞責而止至若發賣之道莫如抄戶之可以實惠下究矣敎曰訓御兩將先陳所見御營大將李柱國曰以年前賑穀發賣時言之任掌輩從中作奸不無虛實相蒙之弊且貧寒無依之類實無價錢辦出之路臣意則減價出付廛人木價使不得操縱則庶救一分木荒之道且免目下高騰之弊矣訓鍊大將徐有大曰出給廛人利歸廛人而貧殘之類不能及時買取則軫恤無衣之聖恩恐未下究於窮民臣意則莫如抄戶發賣矣守禦使金鍾秀曰御將之言意思非不闊大而以事情論則利害之實誠如左相言且以減價言之目下木價極貴假令價直三兩者以二兩發賣已減三之一詳定本價外更減似爲太過且綿農告歉軍木之純錢代捧已及三年來頭豐歉有未可料戶兵曹三軍門舊儲之發賣亦合有撙節之道矣戶曹判書徐有隣曰散賣之道不出於給廛抄戶之兩件事而實惠下究抄戶似勝於給廛減價一款減於時價之謂而米一石以詳定價三兩錢發賣則木一疋價恐不必又減於詳定價二兩錢矣右參贊鄭好仁曰出給於廛人殘戶必無沾漑之理抄戶爲好而向來發賣米至殘獨戶不能辦五七錢還賣所受米而納之者多若使之備納二兩錢則恐有難辦之慮量宜少減然後實惠可以下究矣▣曰另飭京兆五部精抄最貧之民以爲發賣好矣禮曹判書李在簡曰抄戶爲宜而減價云者比市直減殺之謂也不當減於詳定價矣兵曹判書李文源曰若欲實惠之及於窮民則莫如抄戶矣知敦寧尹蓍東曰出給廛人則窮民不得絲身果如諸臣所奏而抄戶發賣則米木各異米則雖殘獨之類每等得一二升霑漑揂足爲大惠木則貧戶難辦全疋之價至於割裂恐無實效而反生弊端俱不敢以恰好爲達而若論彼善於此則抄戶爲勝又於分給時以今市直之踊貴謂二兩猶爲減價而出賣則事體或似苟艱關西封不動木終必爲陳久發賣之歸者抄戶分排之間可以取米以此量宜減價而分給恐合事宜副司直金尙集曰抄戶發賣勝於出給廛人而價本則二兩之內減給然後似有實惠矣判尹徐有防曰給廛抄戶俱不無掣肘之端而若論其均及之道則抄戶差勝矣都承旨沈豊之曰略減其價抄戶發賣則可爲實惠矣刑曹判書李秉模曰如欲波及窮民則抄戶勝於給廛矣司直沈頤之江華留守尹承烈禁衛大將金持默總戎使趙心泰咸曰抄貧戶發賣似勝於出給廛人而散賣矣從之敎曰御將一人外僉議詢同豈可膠守初見更思之廣布均給之方莫如抄戶依卿等言擧行○致仁啓言今聞有司諸臣之言四五百同木布推移亦似苟艱關西木頗有餘儲今若發關知委急速取來則抄戶之間庶無未及之患矣詢于左右相性源曰若趁期輸來不日散賣則誠好矣濟恭曰京布不敷關木有裕飛撥申飭及期輸致則不害爲兩便矣敎曰然則關西木星火取用又啓言卽今木荒之外錢荒亦甚此又爲都民切急之患或有公貨散貸之議而各軍門給債曾有先朝禁令非所擧論均廳則儲畜最優而事目嚴重亦不可擬議於此等此甚可悶矣性源曰日前貢物主人輩呈狀盛言錢荒木荒之弊木荒則目下散賣庶爲矯捄之方而至於錢荒亦不可無推移應副之道矣濟恭曰目今錢木俱荒此實可悶使戶惠堂各貢上下之際多以錢邊出給則庶可爲救急之道矣敎曰卿等言旣如此爲先令戶惠廳錢邊從多限幾等先卽上下俾有波及之效又啓言臣於林淳浩處分有區區微見敢達矣金宗純自場外逃躱人孰不知而淳浩初旣匿置家中又以當部都事親自考籍終不發告欺君之律渠安得辭而畢竟勘斷正於徒配此已失之太寬至於林漢浩沔浩樣奪被拘之人雖甚駭悖未知啓下與否則容有可恕之端而該曹照律至爲流三千里比之淳浩輕重倒置倘令換施徒流庶可各當其罪矣敎曰卿言亦然林沔浩兄弟之流配予亦以爲太重林沔浩林漢浩以徒年改錄中道磨鍊至於林淳浩如是未勘出於原其心太寬則誠太寬卽其配所地方以勿限年改錄又啓言頃日筵中右相以婦女花冠事陳稟有嚴飭匠手之敎此於事面恐涉苟艱當禁則禁之而已禁其造作近於示弱矣今番禁髢代以簇頭里卽一王制度作爲事目頒之京外體叚之重又非前比大小貴賤惟當遵而行之餘外名色便屬禁制臣意則所謂花冠䯻冠等異樣別制傡加嚴禁俾一其法爲宜矣詢于左右相性源曰旣已定制之後事面甚重其餘名色請一切禁斷以杜雜亂之弊濟恭曰臣意本與領相所奏無異故頃日筵中已有陳達矣敎曰卿等言好矣禁之無難更加嚴飭委巷之間閨門之內千百中一人或有犯禁者是亦法不行之一端當初趑趄者此也○性源啓言在前發賣時軍門則有各其營門抄送之例矣今番亦以無料軍兵中中旬時未霑賞者請使之精抄移送京兆從之